Title: กฎกระทรวงกำหนดหลักเกณฑ์ วิธีการและเงื่อนไขการขอรับใบอนุญาต การออกใบอนุญาต การขอรับใบแทนใบอนุญาต และการออกใบแทนใบอนุญาตจำหน่ายหรือมีไว้ในครอบครองซึ่งยาเสพติดให้โทษในประเภท 2 เกินปริมาณที่กำหนดไว้ตามมาตรา 8 (5) พ.ศ. 2551

กฎกระทรวง

กฎกระทรวง
กำหนดหลักเกณฑ์
วิธีการและเงื่อนไขการขอรับใบอนุญาต
การออกใบอนุญาต
การขอรับใบแทนใบอนุญาต และการออกใบแทนใบอนุญาตจำหน่ายหรือมีไว้ใน
ครอบครองซึ่งยาเสพติดให้โทษในประเภท
๒ เกินปริมาณที่กำหนดไว้ตามมาตรา ๘ (๕)
พ.ศ. ๒๕๕๑

อาศัยอำนาจตามความในมาตรา
๖ และมาตรา ๓๕ แห่งพระราชบัญญัติยาเสพติดให้โทษ พ.ศ. ๒๕๒๒ และมาตรา ๖๐
แห่งพระราชบัญญัติยาเสพติดให้โทษ พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติยาเสพติดให้โทษ (ฉบับที่ ๕) พ.ศ. ๒๕๔๕
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงสาธารณสุขออกกฎกระทรวงไว้ ดังต่อไปนี้

ข้อ ๑[๑]  กฎกระทรวงนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

ข้อ ๒ 
ผู้รับอนุญาตจำหน่ายหรือมีไว้ในครอบครองซึ่งยาเสพติดให้โทษในประเภท ๒
ที่ประสงค์จะขออนุญาตจำหน่ายหรือมีไว้ในครอบครองซึ่งยาเสพติดให้โทษในประเภท ๒
เกินปริมาณที่กำหนดไว้ตามมาตรา ๘ (๕) ให้ยื่นคำขอรับใบอนุญาตเป็นกรณีพิเศษ
โดยระบุเหตุผลและความจำเป็นในการขออนุญาตพร้อมด้วยเอกสารหรือหลักฐานตามที่ระบุไว้ในแบบคำขอดังกล่าวต่อเลขาธิการ

ข้อ ๓ 
ให้เลขาธิการหรือผู้ซึ่งได้รับมอบหมายจากเลขาธิการพิจารณาปริมาณยาเสพติดให้โทษในประเภท
๒ ที่จะอนุญาตให้ผู้รับอนุญาตจำหน่ายหรือมีไว้ในครอบครอง โดยคำนึงถึง
(๑)
ความจำเป็นและความเหมาะสมในการใช้ยาเสพติดให้โทษในประเภท ๒ นั้น
(๒)
ข้อมูลการใช้ยาเสพติดให้โทษในประเภท ๒ ย้อนหลังไปไม่น้อยกว่าหกเดือน
(๓)
ยอดคงเหลือของยาเสพติดให้โทษในประเภท ๒ แต่ละรูปแบบเภสัชภัณฑ์
นอกจากหลักเกณฑ์ดังกล่าวข้างต้น
ในการพิจารณาปริมาณยาเมทาโดนที่จะอนุญาตสำหรับการบำบัดรักษาผู้เสพยาเสพติดให้โทษ
ให้นำหลักเกณฑ์การพิจารณาคำขอซื้อและการใช้ยาเมทาโดนของคณะอนุกรรมการที่คณะกรรมการแต่งตั้งในการพิจารณาเรื่องดังกล่าวมาประกอบการพิจารณาด้วย

ข้อ ๔ 
ให้เลขาธิการหรือผู้ซึ่งได้รับมอบหมายจากเลขาธิการพิจารณาออกใบอนุญาตจำหน่ายหรือมีไว้ในครอบครองซึ่งยาเสพติดให้โทษในประเภท
๒ เกินปริมาณที่กำหนดไว้ตามมาตรา ๘ (๕) แก่ผู้ขอรับใบอนุญาตนั้นได้
เมื่อพิจารณาเห็นว่าคำขอมีเอกสารหรือหลักฐานครบถ้วนถูกต้อง
และปริมาณยาเสพติดให้โทษในประเภท ๒ มีความเหมาะสมตามหลักเกณฑ์ที่กำหนดในข้อ ๓

ข้อ ๕ 
ผู้รับอนุญาตจำหน่ายหรือมีไว้ในครอบครองซึ่งยาเสพติดให้โทษในประเภท ๒
เกินปริมาณที่กำหนดไว้ตามมาตรา ๘ (๕) ที่ใบอนุญาตสูญหาย ถูกทำลาย
หรือลบเลือนในสาระสำคัญให้ยื่นคำขอรับใบแทนใบอนุญาตพร้อมด้วยเอกสารหรือหลักฐานตามที่ระบุไว้ในแบบคำขอดังกล่าวต่อเลขาธิการ

ข้อ ๖ 
คำขอรับใบอนุญาต ใบอนุญาต คำขอรับใบแทนใบอนุญาต
และใบแทนใบอนุญาตตามกฎกระทรวงนี้ให้เป็นไปตามแบบที่เลขาธิการกำหนดโดยประกาศในราชกิจจานุเบกษา

ข้อ ๗ 
การยื่นคำขอตามกฎกระทรวงนี้ ให้ยื่น ณ กองควบคุมวัตถุเสพติด
สำนักงานคณะกรรมการอาหารและยา กระทรวงสาธารณสุข

ให้ไว้ ณ วันที่ ๒๕
กรกฎาคม พ.ศ. ๒๕๕๑
วิชาญ  มีนชัยนันท์
รัฐมนตรีช่วยว่าการ
ฯ รักษาราชการแทน
รัฐมนตรีว่าการกระทรวงสาธารณสุข

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๖๐
แห่งพระราชบัญญัติยาเสพติดให้โทษ พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติยาเสพติดให้โทษ (ฉบับที่ ๕) พ.ศ. ๒๕๔๕
บัญญัติให้การขอรับใบอนุญาตและการออกใบอนุญาตให้จำหน่ายหรือมีไว้ในครอบครองซึ่งยาเสพติดให้โทษในประเภท
๒ เกินปริมาณที่กำหนดไว้ตามมาตรา ๘ (๕) ให้เป็นไปตามหลักเกณฑ์วิธีการและเงื่อนไขที่กำหนดในกฎกระทรวง
และตามมาตรา ๓๕ แห่งพระราชบัญญัติยาเสพติดให้โทษ พ.ศ. ๒๕๒๒
บัญญัติให้การขอรับใบแทนใบอนุญาต
และการออกใบแทนใบอนุญาตในกรณีใบอนุญาตสูญหายถูกทำลาย
หรือลบเลือนในสาระสำคัญให้เป็นไปตามหลักเกณฑ์
วิธีการและเงื่อนไขที่กำหนดในกฎกระทรวง 
จึงจำเป็นต้องออกกฎกระทรวงนี้

ปริยานุช/ผู้จัดทำ
๒๙ กันยายน ๒๕๕๑

ธนวัชร/ปรับปรุง
๑๓ กรกฎาคม ๒๕๖๐

[๑] ราชกิจจานุเบกษา
เล่ม ๑๒๕/ตอนที่ ๑๐๑ ก/หน้า ๒๒/๒๕ กันยายน ๒๕๕๑